Ղրիմ

Ղրիմի թերակղզի կամ Ղրիմ (ուքր.՝ Крим, Кримський півострів, ռուս.՝ Крым, Кры́мский полуо́стров, Ղրիմ թաթարերէն՝ Qırım, Qırım yarımadası, Къырым, Къырым ярымадасы), արեւմտահայ աղբիւրներուն մէջ՝ Խրիմ, թերակղզի Ուքրանիոյ հարաւը։ Թերակղզիին մէջ կը գտնուի Ղրիմի Ինքնագար Հանրապետութիւնը եւ Սեւաստոպոլ քաղաքը։ Տարածութիւնը 25,5 հազար քմ² է։ Արեւմուտքը եւ հարաւը կ՚ողողուի Սեւ, արեւելքը՝ Ազովի ծովերով։ Արեւելաեւրոպական հարթավայրին կը միանայ Պերեկոպի նեղ (մինչեւ 8 քմ) պարանոցով։ Ղրիմի արեւելքը կը գտնուին Կերչ, արեւմուտքը՝ Թարխանկուտ թերակղզիները, հիւսիսարեւելեան ամբողջ ծովեզերքի երկայնքով կը ձգուի Սիվաշը։ Ղրիմի մէջ ծնած է հանրայայտ հայ ծովանկարիչ Յովհաննէս Այվազովսկին։ Անուանում Անուանումը կը ստուգաբանուի քանի մը կերպ․ ոմանք կը գտնեն, որ այն առաջացած է խանութեան հին մայրաքաղաք Հին Ղրիմի անունէն, ոմանք ալ այն կարծիքին են, որ այն առաջացած է թրքերէն կրըմ ― «խրամ, պատնէշ» բառէն (թերակղզին անջատող նեղ պարանոցի լայնքով խրամատ փորուած է)։ Հին դարաշրջանին թերակղզին կոչուած է Տավրիկէ (տավրեր ցեղանունէն), իսկ աւելի վաղ՝ Կիմերիա (կիմերներ ցեղանունէն)։ Միջին դարերուն՝ այստեղ գոյութիւն ունեցած յունական գաղութի անունով, կոչուած է Խերսոնես (հայկական աղբիւրներուն մէջ Քէոսոնես, Քէոսոն)։ Տես նաեւ Խրիմահայ գաղութը Նշումներ ↑ Ղրիմի թերակղզին ներկայիս իրականապէս կը հանդիսանայ Ռուսաստանի, իսկ De jure՝ Ուքրանիոյ տարածքի մէկ մասը։ Ծանօթագրութիւններ